James Peace

**Kenneth James Peace** dilahirkan di Paisley pada 28 September, 1963. Beliau merupakan seorang penggubah muzik asal Scotland, yang juga pemain piano konsert dan seniman visual.

## Biografi
James Peace dilahirkan di Paisley, Scotland, pada 28 September, 1963. Zaman kanak-kanaknya banyak dihabiskan di Helensburgh, sebuah pusat peranginan tepi laut di barat Scotland. Keluarganya terdiri daripada ramai seniman (contoh: John McGhie), dan beliau juga mempunyai pertalian dengan Felix Burns, seorang penggubah muzik tarian popular pada separuh pertama Abad ke-20. Beliau mula menjalani pengajian piano ketika usianya lapan tahun, dan pada usia seawal empat belas tahun telah membuat penampilan awam sulungnya dengan mempersembahkan karya muzik Scott Joplin. Pada usia enam belas tahun, beliau diterima masuk ke Royal Scottish Academy of Music and Drama (kini dikenali sebagai Royal Conservatoire of Scotland) sebagai pelajar sepenuh masa termuda dalam sejarah institusi tersebut. Pada tahun 1983, beliau menamatkan pengajian di Glasgow University dengan memperoleh Ijazah Sarjana Muda (B.A.) dalam pengajaran piano. Pada tahun berikutnya, beliau memperoleh diploma persembahan muzik selepas mempersembahkan *Piano Concerto No. 1* karya Mendelssohn, bersama orkestra RSAMD. Selepas menamatkan pengajian formal, beliau mula dikenali sebagai pemain piano yang mendapat permintaan tinggi, dan menetap di Edinburgh dari tahun 1988 hingga 1991.

Seterusnya James Peace menetap di Bad Nauheim, Jerman dari tahun 1991 hingga 2009. Beliau mendalami muzik tango sejak 1998, dan menghasilkan cakera padat berjudul *Tango escocés* (Muzik Tango Scotland) yang memuatkan gubahan muzik pianonya yang berinspirasikan tango. Berikutan kejayaan tersebut, beliau telah diiktiraf sebagai ahli kehormat Victoria College of Music pada tahun 2002. Pada bulan September/Oktober tahun yang sama, beliau menganjurkan jelajah konsert solo di utara Jerman. Pada bulan November, beliau meneruskan jelajahnya ke Asia Timur, mempersembahkan karya *Tango XVII* di Hong Kong buat julung-julung kalinya.

Pada tahun-tahun berikutnya, persembahannya lebih tertumpu di Eropah. Beliau telah mempersembahkan karya tango ciptaannya di ibu kota berikut: Amsterdam, Athens, Berlin, Brussel, Helsinki, Lisboa, London, Madrid, Oslo, Reykjavík dan Vienna.

Pada tahun 2008, beliau telah dilantik sebagai ahli kehormat London College of Music bagi mengiktiraf sumbangannya terhadap muzik tango.

Selepas satu tempoh yang singkat di Edinburgh, beliau kembali ke Jerman pada Februari 2010 dan menetap di Wiesbaden. Kepulangannya itu telah mencetuskan dorongan kreatif baharu, dan beliau mula menghasilkan filem pendek yang menampilkan beberapa gubahan muziknya. Antara karya beliau dalam genre ini ialah filem dokumentari berjudul *James Peace in Wiesbaden.*

## Hadiah dan Anugerah

* Hadiah Pertama, Sayembara Agnes Millar. Glasgow, 1983

* Hadiah Pertama, Sayembara Dunbartonshire EIS. Glasgow, 1984

* Hadiah Pertama, Sayembara Sibelius Essay. Glasgow, 1985

* Diploma Kehormat, Persaingan antarabangsa TIM. Rom, 2000

* Diploma Kehormat, IBLA Foundation. New York, 2002

* Pingat Peringatan, International Piano Duo Association. Tokyo, 2002

* Pingat Emas, Académie Internationale de Lutèce. Paris, 2005

## Karya Muzik Utama

* The Waterfall (Air Terjun)

* Morning Serenade (Senandung Pagi)

* Silent Tears (Tangisan Sepi)

* Forgotten Leaves (Daun-daun Terpinggir)

* Sonata untuk Obo

* Ballade

* Ceremonial March no.1 (Perarakan Istiadat No. 1)

* Ceremonial March no.2 (Perarakan Istiadat No. 2)

* Autumn Gold (Emas Musim Luruh)

* Eternal Song (Nyanyian Abadi)

* "Untuk Georgia" (Bahasa Georgia: საქართველოსთვის)

(Lirik oleh: Tamari Chikvaidze, Zurabi Chikvaidze dan James Peace)

* 24 Muzik Tango untuk Persembahan Piano Solo

## Rujukan

## Pautan Luar
* Lento Lacrimoso - ''youtube.com'' 
* Souvenir de Buenos Aires - ''youtube.com'' 
* Autumn Gold - ''youtube.com''